CELEX: 32019R0094
Language: el
Date: 2018-10-30 00:00:00
Title: Κατ' εξουσιοδότηση κανονισμός (ΕΕ) 2019/94 της Επιτροπής, της 30ής Οκτωβρίου 2018, για την τροποποίηση του κατ' εξουσιοδότηση κανονισμού (ΕΕ) αριθ. 807/2014 για τη συμπλήρωση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και για τη θέσπιση μεταβατικών διατάξεων

22.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 19/5
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/94 ΤΗΣ ΕΠΙΤΡΟΠΗΣ
         της 30ής Οκτωβρίου 2018
         για την τροποποίηση του κατ' εξουσιοδότηση κανονισμού (ΕΕ) αριθ. 807/2014 για τη συμπλήρωση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και για τη θέσπιση μεταβατικών διατάξεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (1), και ιδίως το άρθρο 2 παράγραφος 3, το άρθρο 36 παράγραφος 5 και το άρθρο 45 παράγραφος 6,
         Εκτιμώντας τα ακόλουθα:
         
                     (1)
                  
                  
                     Ο κατ' εξουσιοδότηση κανονισμός (ΕΕ) αριθ. 807/2014 της Επιτροπής (2) συμπληρώνει τον κανονισμό (ΕΕ) αριθ. 1305/2013. Με τον κανονισμό (ΕΕ) 2017/2393 του Ευρωπαϊκού Κοινοβουλίου και του Συμβουλίου (3) τροποποιήθηκε ο κανονισμός (ΕΕ) αριθ. 1305/2013, μέσω της απλοποίησης των γενικών κανόνων που διέπουν το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ). Ως εκ τούτου, τα μη ουσιώδη στοιχεία που συμπληρώνουν αυτούς τους γενικούς κανόνες θα πρέπει να τροποποιηθούν αναλόγως.
                  
               
                     (2)
                  
                  
                     Στο άρθρο 2 παράγραφος 1 στοιχείο ιδ) του κανονισμού (ΕΕ) αριθ. 1305/2013 εισήχθησαν κανόνες σχετικά με την από κοινού εγκατάσταση νέων γεωργών και στο άρθρο 2 παράγραφος 1 στοιχείο ιθ) του εν λόγω κανονισμού προστέθηκε ορισμός της «ημερομηνίας εγκατάστασης».
                  
               
                     (3)
                  
                  
                     Στον κανονισμό (ΕΕ) αριθ. 1305/2013, προστέθηκε ένα νέο άρθρο 39α, το οποίο προβλέπει την παροχή στήριξης στους γεωργούς μέσω εργαλείου σταθεροποίησης εισοδήματος ανά συγκεκριμένο τομέα.
                  
               
                     (4)
                  
                  
                     Οι κανόνες σχετικά με τα χρηματοδοτικά μέσα έχουν απλουστευθεί με σκοπό να εναρμονιστούν οι ανά κλάδο κανόνες επιλεξιμότητας για επενδυτικά έργα που υποστηρίζονται από το ΕΓΤΑΑ με τους κοινούς κανόνες που ισχύουν για όλα τα Ευρωπαϊκά Διαρθρωτικά και Επενδυτικά Ταμεία. Ειδικότερα, έχει εισαχθεί παρέκκλιση από ορισμένους γενικούς κανόνες επιλεξιμότητας που ισχύουν για επενδύσεις του ΕΓΤΑΑ και οι οποίοι προβλέπονται στο άρθρο 45 παράγραφοι 1 έως 3 του κανονισμού (ΕΕ) αριθ. 1305/2013, ενώ εξακολουθεί να ισχύει η σχετική περιβαλλοντική νομοθεσία.
                  
               
                     (5)
                  
                  
                     Συνεπώς, ο κατ' εξουσιοδότηση κανονισμός (ΕΕ) αριθ. 807/2014 θα πρέπει να τροποποιηθεί αναλόγως.
                  
               
                     (6)
                  
                  
                     Δεδομένου ότι ο κανονισμός (ΕΕ) 2017/2393 τροποποίησε τον κανονισμό (ΕΕ) αριθ. 1305/2013 από την 1η Ιανουαρίου 2018, είναι σκόπιμο οι αντίστοιχες τροποποιήσεις του κατ' εξουσιοδότηση κανονισμού (ΕΕ) αριθ. 807/2014 να καταστούν εφαρμόσιμες από την ίδια ημερομηνία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ' εξουσιοδότηση κανονισμός (ΕΕ) αριθ. 807/2014 τροποποιείται ως εξής:
            
                        1)
                     
                     
                        Το άρθρο 2 αντικαθίσταται από το ακόλουθο κείμενο:
                        
                           «Άρθρο 2
                           Νέος γεωργός
                           
                              1.   Οι όροι πρόσβασης στη στήριξη που ισχύουν για νέο γεωργό κατά την έννοια του άρθρου 2 παράγραφος 1 στοιχείο ιδ) του κανονισμού (ΕΕ) αριθ. 1305/2013, ο οποίος εγκαθίσταται σε γεωργική εκμετάλλευση ως υπεύθυνος της εκμετάλλευσης αυτής από κοινού με άλλους γεωργούς, είναι ισοδύναμοι με τους όρους που ισχύουν για νέο γεωργό ο οποίος εγκαθίσταται ως μόνος υπεύθυνος εκμετάλλευσης. Σε όλες τις περιπτώσεις, οι νέοι γεωργοί διατηρούν τον έλεγχο της εκμετάλλευσης, σύμφωνα με τις διατάξεις που ισχύουν στο κράτος μέλος.
                           
                           
                              2.   Σε περίπτωση που η αίτηση για στήριξη αφορά εκμετάλλευση που ανήκει σε νομικό πρόσωπο, ο νέος γεωργός κατά την έννοια του άρθρου 2 παράγραφος 1 στοιχείο ιδ) του κανονισμού (ΕΕ) αριθ. 1305/2013 ασκεί έλεγχο στο νομικό πρόσωπο σύμφωνα με τις διατάξεις που ισχύουν στο κράτος μέλος. Όταν διάφορα φυσικά πρόσωπα, μεταξύ των οποίων και πρόσωπα που δεν είναι νέοι γεωργοί, συμμετέχουν στο κεφάλαιο ή τη διαχείριση του νομικού προσώπου, ο νέος γεωργός είναι ικανός να ασκεί τον έλεγχο αυτό μεμονωμένα ή από κοινού με άλλους γεωργούς.
                              Σε περίπτωση που νομικό πρόσωπο ελέγχεται μεμονωμένα ή από κοινού από άλλο νομικό πρόσωπο, οι απαιτήσεις του πρώτου εδαφίου εφαρμόζονται σε κάθε φυσικό πρόσωπο που ασκεί έλεγχο επί του άλλου νομικού προσώπου.
                           
                           
                              3.   Είναι δυνατό να δοθεί στον δικαιούχο περίοδος χάριτος, η οποία δεν θα υπερβαίνει τους 36 μήνες από την ημερομηνία της επιμέρους απόφασης χορήγησης ενίσχυσης, ώστε να εκπληρώσει τους όρους σχετικά με την απόκτηση των επαγγελματικών δεξιοτήτων που καθορίζονται στο πρόγραμμα αγροτικής ανάπτυξης.»
                           
                        
                     
                  
                        2)
                     
                     
                        Το άρθρο 12 αντικαθίσταται από το ακόλουθο κείμενο:
                        
                           «Άρθρο 12
                           Εμπορικά δάνεια σε ταμεία αλληλοβοήθειας
                           Όταν η πηγή των πόρων για την οικονομική αντιστάθμιση που πρέπει να καταβληθεί από τα ταμεία αλληλοβοήθειας σύμφωνα με τα άρθρα 38, 39 και 39α του κανονισμού (ΕΕ) αριθ. 1305/2013 είναι εμπορικό δάνειο, η διάρκεια του δανείου κυμαίνεται από ένα έως πέντε έτη.»
                        
                     
                  
                        3)
                     
                     
                        Στο άρθρο 13, η εισαγωγική φράση αντικαθίσταται από το ακόλουθο κείμενο:
                        «Για τους σκοπούς του άρθρου 45 του κανονισμού (ΕΕ) αριθ. 1305/2013, όταν η στήριξη παρέχεται με τη μορφή επιδοτήσεων, εφαρμόζονται οι ακόλουθοι κανόνες:»
                     
                  
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
            Εφαρμόζεται από την 1η Ιανουαρίου 2018.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 487.
         
            (2)  Κατ' εξουσιοδότηση κανονισμός (ΕΕ) αριθ. 807/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και για τη θέσπιση μεταβατικών διατάξεων (ΕΕ L 227 της 31.7.2014, σ. 1).
         
            (3)  Κανονισμός (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση των κανονισμών (ΕΕ) αριθ. 1305/2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), (ΕΕ) αριθ. 1306/2013 σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, (ΕΕ) αριθ. 1307/2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής, (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων και (ΕΕ) αριθ. 652/2014 για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό (ΕΕ L 350 της 29.12.2017, σ. 15).